








VÕG VOLAPÜKA 


_ Ralph Midgley - 


Pads 57 jü 64) 


O Volapükans Valöpo! 


Gustul binon mul pro vakenans. Stom gudik, neits litikum, ledesir ad 
dunön dinis difik dü brefüp kodons mödikans ad päkön trökis e ad lifädön 
ventüris nulik. 


Mens alik neodons vakeni, e kikodo-li? 


Balido, vaken binon cein de rot kösömik. Ömikans sagons: No labob 
moni saidik ad pelön vakeni. In tef at, matans ko famül tuvons flani finenik 
fikuliki. Yunans, votaflano, tävons valöpio, bi no labons gididis somik. Do 
yunans tävons suvo lü tops fagoseatik vola, no cedobsös, das atos binon 
zesüdik ad vaken gudik. Cedoy tusuvo, das vaken gudik sekidon de mon 
mödik, ab atos no binon ai so, pato pro matans ko famül. Dü yels büik, sevob, 
das äspäloy moni nemödik alvigiko ad pelön vakeni dü hitüp. Cils koslogons 
vakeni alyeliko, e binon pöti gönik ad juitön vakeni famülik neglömovik. 


Telido, vaken binon tim livüpa; dü tim gretikün yela, mots mutofs 
kvisinön fidädis e lekluinön domi; fats binoms in voböp, cils binons in jul, ab 
dü brefüp alyeliko no neodoy dunön dinis somik - kanoy juitön oki ! 


Kilido, ekö pätlegudik ad kolkömön menis votik e ad kosädön ko 
ons, e pato pro obs, kels nitedälobs dö pük(s) bevünetik, dabinons kongreds e 
kobikams alsotik. Sperantapük labon kongredi gretik alyeliko äsi el Ido ed el 
Interlingua, kels jenöfükons kolkömis smalikum. Ed ifü no kanoy spikön 
pükis at, dabinons ai tidodems us pro primölans. Neläbiko Volapük no plu 
labon kongredis äs dü yels büik, ab seimüpo ün fütür . . . kin sevon-li, va pöt 
gönik somik okömon dönu, u no? 


Valikosi Gudikün Oles ed Olikanes 

FILOSOP - KIS BINON-LI? 
(Ea hiel Charles Perelman) 


Filosop - kis binon-li? Säk at meriton xami kälöfik. 


Bü gespikön säki, obinos frutik ad balido säkön: Kisi büocedon 
säk at? = Steifülobs-li ad sukön pläni vöda filosop”? = Pläni kisotik 
spetobs-li? . Obinos-li bepenam jenöfa, keli vöd sinifon, u kleilükam 
geba pükik ünü züäd e timäd pemiedükumöls-li? 


Is osteifülobs ad gespikön säki: Ma sinifs kinik egeboy vödi 
»filosop” pos nüdug ota in Grikänapük? Klülabiko edaglofon sinif love 
tumyels, e filosop alik rigik egivon ote sinifi ma neods lönik. 


Vöd filosop” bo pägebon balido fa hiel Pitagor (tumyel mälid 
pos Kristus), kel älesagom: Sap binon kaliet godik; sevabo: desir 
obas ad nolön binon sek löfa sapa (sevabo: filosofio). . Tikamagot 
somik pämoton sekü löf sapa. Sapans in Grikän äbinoms utans, kels 
äbinoms tugiks kodü sap okas; utans, lä kels dabinon liud vü sap 
teorik e seks, kels defluons de on. Tikamagot somik sapa, kel dugon 
tuge, binon bal dilas säsantik tika Grikänik, kel olabon fluni veütik tefü 
tik vesüdik. 


Filosop taädon de prim ko rel e ko jenav. Taädon ko rel, bi, pla 
slopön lejoni vönaoloveik in züäd oka, filosop sukon ad stitön ito 
teorodasiti, keli oslopoy. | taädon ko jenav, as nems balugik jenotas, 
bi filosop dajonon oki, de prim, kuratiko, sukölo kodis e suemi. 


Penetobsös, das de prim, e güä geb anuik obas, filosop no 
ädistidon de nolav. 


Te äbinos in tumyel lulid, das nolavs balid, nolavs matematik, 
evedons sistem itreigik; igo anu vöd Grikänapükik ,matemat” sinifon 
otüpo i nolavis valemik äsi nolavi matematik. 


Lü geomet e kalkulav, pebevoböl de prim, suno eläükoy stelavi 
e baitonavi, kels steifülons ad plänön (danü tefs matematik) 
mufi stelas e musigi it. Plä nolavs fa matemat pelanöl, okömons 

nolamapatöf literatavik flunü sofistans tumyela lulid; gramat, spiköfav e 
tikav, tefädiko as stud : 


1) pükeda verätik; 2) skilas tefü süad; 3) medas dajonüla 
pedatiköl. 


Nolamapatöfs vel, kelis änu epatobs, vönädo pädesinons ad 
preparam studa filosopa, ed ofümetons ünü Zänodatimäd noganükami 
niveras balid. Jenöfo flanü fakultets godava, gitava e sanava, fakultet 
filosopik okeninükon löletis preparik tida filosopa, sevabo: els trivium e 
kvadrivium. EIl trivium okeninükon nolamapatöfis literatavik (gramat, 
spiköfav e tikav); el kvadrivium okeninükon nolamapatöfis matematik 
(kalkulav, geomet, stelav e baitonav). Nolavs natik binons dil filosopa. 
Seko, ya dü tumyel degvelid, lautot stabik fa hiel Isaac Newton, in kel 
jonülom loni vetädanäma valemik, patiädon :  Prinsips Matematik 
Filosopa Natik. 


Te de tumyel degvelid nolavs natik progedöfiko evedons 
nolamapatöfs itreigik; füsüdav ko el Galileo, kiemav ko el Lavoisier, 
planav ko el Lineo, biolog ko els Darwin e Claude Bernard, lanav 
sperimäntik ko el Wundt. Stud magedas sogädik, kelis el Comte 
ävilom patön as nolav itreigik nemü ,sogädav,” esteifülon aiplu ad 
fagükön oki de filosop medü metods statitik. Danü matematans äs els 
Boole, Morgan, Schröder, Frege, Peano, Whitehead e Russell, 
keblünots okas evotöfons tikavi ini nolav daglofa matematik. 


Dit at progedöfik nolavas lönik de mat komunik (filosop) 
ätikodükon, tüi yel 1830, filosopane Auguste Comte, hüpoteti siädimik 
dö daglof nola menik. Ma om, tik menik ädaglofon saidiko sekaliegiko 
me stadäds kil, sevabo: godav, metafüd e jonid. Dü stadäd godavik, 
mens sukons ad plänön magedis medamü vüköm 
godas difik; dü stadäd metafüdik sukons ad jonülön nämis koultik 
alsotik; dü stadäd jonidik, kel binon stadäd nolavik, mens 
kotenükons okis ad penetön jenöfotis äsi liudis, kels dabinons vü ons. 
Ma leced at, filosop dajonon oki as stadäd tika menas, kel reivon ai, 
äsä pireivon stadädi relöfik. 

(Reti kanoy reidön su pad 62) 

DA KAPIT FINIK 
fa Frank Rogeri 


Hiel Felipe äzülogom kläno zü ok. Mens te aniks äbinons in 
süts, äsä ispelom osi. . Äbinos dagik; vien koldik älebladon, ed 
älereinos vüo - deldialik pro disin oma. Fädot letüva ti no ädabinon. 
Äfümom, das valikos öbinon gudik. 


Ädotirom häti okik sui logs nogna, ed ägolom vifo ini 
bobädategöp. Is äbinons mens nemödik, pato hiyunans, kels äjäfoms 
lölöfiko me pledadins leätronik, e kels no äküpälükoms omi. Äpaudom 
dü timüls ömik ad lönedükön oke züamöpi at bisarik:  litems kölas 
dagik virüköl, flägrülöl; tonods nevitataköl - leval, kö kaot e magiv 
kaenava nulädik pänüfärmükons in komip dulik, e kö mens äbinons te 
dilils nen sinif semik — lutofs keliedabik mida, bluda, kels päläükons 
feracanes glimik, äsif ästeifülons däsperiko ad balatön ko metal e 
plastik, ad stitön bidi nulik lifa, ad klemön geroti stabik onas. 


Lögis oka imütom golön dönu. Ma flen oma, hiel Jacgues, 
buigs ,patik” äbinons pödo. No binonsöv fikuls semik. Nek äbesäkon 
nosi is if peloy moni gudik. Pödo äbinon jenöfo man po bötatab. EI 
Felipe ägolom lü om, äkögülom, ed äsagom me vög lafamüätik: 
»Plidoböv patädi „patik,” el,B.” Äsä isagom el Jacques, logod mana 
löliko no äfäkikon. No igo älogedom lü om. 


»Foldeglul,” äsagon vög grobik. Lips mana töbo imufons, äsif 
vöds leätroniko piregistarons, ed ipedom gnobi : ,pledön.” El Felipe 
ätuvom moni, ed ästebedom. 


»Usiö!” äsagom man, kel äjonom ome lüodi detik. ,Nügololös, 
välolös buigi nüm vel e färmükolös yanili. Pos minuts lul mutol lüvön 
da yanil pödik. 


„If opölikol, omutol pelön nog teldeglulis.” 
EI Felipe änutom. No pölikomöv: no ävilom pelön nog 


teldeglulis. Ägolom lü top, keli man ijonom ome. Ünü timüls ömik 
yanil äpubon, kö üfümom, das ibinon nünömapled. Bo holografikos-li? 

Bo si! Binonöv legudik ad klänedön mödikosi. Änügolom, ed 
äbinom in luyal nabik, lulitik. Ekö buig nüm vel. Vifiko änüpedom oki 
ninio, äfärmükom yanili, ed äseidom oki su stul - no äbinons möbs 
votik us.  Äbinos dagik e nabik. Älogetom foi ok, ab bi äbinos nog 
ledagik votaflanü glät ballüodik, ädabinos te ledag lölöfik. 


Äsä änikurboy liti votafianü gläta, peb oma ävifikumon, e nams 
süpo äluimikons. Lad oma äprimon ad pebön äsif ävilon bunön se 
blötabomem. El Felipe äläkom lipis oka. = Votaflanü glät ballüodik 
(Gode dani !) äbinon te püpit ko stul. Ästöpom natemi oka sosus man 
änükömom ini spad smalik at ko penädasakäd. Tän ämaifükom oni, 
ed ädasukom da ninäd. El Felipe no nog äkanom logön ninädi ota. 


Ekö! Löliko pebluvüköl, nams kobopepedöl, e glüet len siem it 
stula, äsif kanomöv falön glunio tü tim seimik, älogom, das man 
äsumom buki (buki jenöfik padas papürik labü vöds pebüköl su ons, 
kelis äflekom namo; lienis vödema krütiko vestigölis), äbiegom, ed 
äprimom ad reidön oni — lesi! reidön oni!! Sosus ireidom padi bal, ko 
mufül vifik rieta äprimom ad reidön padi nog bali; äreidom nenstopo. 
Din stunik! Äbinon-li vo buk jenöfik? Kikodo ädabinon-li nog? Alan 
äsevon, das calals de Nunaministeröp äbinoms nenmiseriks. Äbinos 
fikulik ad fomälön atosi. . Ämögos-li ba, das sagäds äbinons veratiks 
tefü mufs tatiriskädüköl at, me kels buks jenöfik se pasetatim 
pägaledons, päreidons ed äziikons? E ninäd bukas somik, kis äbinon- 
li? Kisi äreidons mens at? Tikamagots kisik änüdranons-li ini kaps 
onas? Tikod somik ädremükon omi. 


Ätikom, das äbinon ba käfed holografik. Ab no! Lüloged somik 
no ökanoy logön a foldeglul teik. Atos muton binön jenöfik. Lejenöf! 
EI Felipe äslugom. ,Sülö! el Jacgues ägidetom! Nekredovik!! Buks!!! 
Dabinons nog -u nemuiko bal otas. Ab no sinifos-li atos, das . . . ?” 


Man votaflanü glät äfärmükom buki, äninükom oni ini 
penädasakäd oka, ed älüvom buigi. Lit päsekurbon. ,He!” ätikom el 
Felipe, „atos no edulon dü minuts lul!” Ab kleiliko nek äbinon us ad 
lilöšn ploni oma - no nen koefön utosi, kelosi idunom. Ab nemuiko 
ilogom mani, kel äreidom buki. No nog äkanom kredön osi. Äneodom 
timi mödikum ad dasuemön osi. Älöädom de stul, älüvom buigi ed 
ävifikumom plödio dönu. Äspelom, das nek ülogon omi gevegü lom. 

Äsludom ad plänön matane, das ibinos pledi stunabik jenöfa 
säsantik”. Ipreparom pläni lölöfik; igo idönuom pläni at büo ko el 
Jacgues. Nek tüvonöv, das igolom lü logedadajonäd talonik somik. 


»Sülö!” ätikom, äsä igolom ve süt dagik, ed äsevedom reini, kel 
ädofalon sui om. 


»Sülö! Neit kion!! Neai oglömob oni !! 


VÖDS NEKÖSÖMIK 


BALLÜODIK Einweg-, one-way, à sens unique 
BOBÄDATEGÖP Arkade, arcade, galerie marchande 
BUIG Kabine, cubicle, cabine 
FERACANS Eisenwaren, hardware, quincaillerie 
FLÄGRÜLÖL flimmernd, flickering, vacillant 
HOLOGRAF Holograph, olographe 


JENÖF SÄSANTIK Virtual reality, réalité virtuelle 
LOGEDADAJONÄD Guckkasten, peep-show, visionneuse 
NEVITATAKÖL Nervenaufreibend, nerve-racking, angoissant 
TATIRISKÄDÜKÖL Staatsgefährdend, subversive, subversif 


FILOSOP - KIS BINON-LI? (FINOT) 





Ifi binos nenoamovik, das dilet ela Comte gidon tefü räyuns 
nola, kö, jenöfo, tuvedots nolavik eplaädons suemodis relöfik u 
filosopikis, mödikos defos nogna, dat lölot säkädas, kelis mens mutons 
tuvedön, kanons jenöfo patuvedön te medü sperimänts u metods 
pedütülöl. 


Studi, no tefü utos, kel dabinos, ab tefü utos, kel muton 
dabinön, tefü utos, kel völados mödikumosi, tefü utos, kel binon 
buikumik, tefü utos, kel sötön fümetön välotis e dunotis obas, kanoy 
konfidön metodes nolavik te ven bejäfoy säkädis te teorikis. Ab binobs 
fagü zeil somik. Noe tuvedot säkädas stabik obas no sekidon de 
nolav e kaenav, abi hüpotet, das, prinsipo, filosop it kanonöv pomoükön 
- ed atos binos lenos plu ka hüpotet filosopik ! 


Y Y Y Y Y y Y 

GUSTULANEIT 


Bi böd fota flitilon, dönu kaniton ko vim, 
Su tuig, kö nögs ona pebreikons ya in näst; 
Bi flor felas lafa-maifik nu tü delaprim, 
Logöl flori votik maifik su yeböpasim, 
Klienon nenmüro e falon neito ko jäst. 


Bi dibü lefots, dis nufs grünik, bimi deadik 
Lieloy ai nen dub seimik ve veg frakatön; 
E bi lovegoloy love nat nedeadöfik, 

Mens levi! no ekanons tuvön nolavi dulik, 
Te ad beigolön ai, e ad ai glömön, 


Bi, ninükamü klifs, val opüfikon, o lied! 

Bi odeadon val soaro, dönuliföl odelo; 

Bi sasen e krig binons verato jied, 

Bi su sepül glofon se tailamied 

Dilil yeba saludik, obes givöl bodi adelo. 


O Musof! sinif kion dabinon deado u lifo? 
Löfob, e vilob paelikön; löfob e vilob sufön; 
Löfob, e tökü kid givob letäleni oba vifo; 
Löfob, e vilob senön su cüg nepinädik, tifo 
Flumön foni, keli neai okanoy vo sigükön. 


Löfob, e ya vilob e fredi, e trögi kanitön, 
Plaki lienetik oba, e liedis baldelik, 

E vilob konön, e nenstopo dönuön, 

Das do ipromob nen jilöfan ad lifön, 

Id epromob ad lifön, deadön pro löf soelik. 


Mojedolös fo valans pleidäli, kel lufidon oli lemu, 
Ladi pesvelöl me biedäl, kel, cedü ol, ya efinidon. 
Läfolös e dönupemotol; vedolös flor, dat florolös onu, 
Posä mödiko esufoy, mutoy laidiko sufön dönu; 
Mutoy löfön nenstopo; posä elöfoy, löf löfe yilidon. 
(fa hiel Alfred-de-Musset) 


VENTÜRS ELA VUK” (7) 


A Õmikna el Vuk 





, _ fam ela Vahur, 
bi binon drimäl om: l 


$ 7 


ün del semik 
ad seatön su 
soliad mastana. 





Morunom, A | m egrämom sui jol. 
e pötatimo d El Vahur küpom nosi. 
a, Zürönolöd! 





